הוועדה המיוחדת לצדק חלוקתי ולשוויון חברתי, כנסת 20, פרוטוקול מספר 26, 2017-01-17 12:00

מכלוף מיקי זוהר: שלום לכולם, אני מתכבד לפתוח דיון בוועדה המיוחדת לצדק חלוקתי ושוויון חברתי בנושא:

מכלוף מיקי זוהר: קיפוח וסכנה ממשית לחיי אדם על ציר כביש 4 - מוקד השירותים החברתיים לתושבי מועצת חוף אשקלון.

מכלוף מיקי זוהר: אנחנו מדברים על צומת שממוקם בדרום ואנחנו נמצאים כאן כדי לצעוק ולהשמיע את כאבם של תושבי הדרום, הצפון והפריפריה החברתית של במדינת ישראל, שאינם מקבלים את השירותים כפי שמקבלים במרכז הארץ.

מכלוף מיקי זוהר: אנחנו ננסה להבין פה מכול משרדי הממשלה שהגיעו – משרד התחבורה נמצא כאן – מה המצב, מה הפתרון ואיך הוא מתבצע באופן מידי על מנת להציל חיי אדם.

מכלוף מיקי זוהר: אני רוצה להודות בתחילת הישיבה לדוד סעדון, חבר מליאת מועצה אזורית חוף אשקלון, שהעביר את הנושא אלי ובאמת לא הרפה כדי לקיים היום את הדיון.

מכלוף מיקי זוהר: אני מאוד מאוד מודה לך על הנושא הזה.

מכלוף מיקי זוהר: אנחנו מקווים שנביא גם את התוצאות בשיתוף פעולה כמובן עם המועצה האזורית.

מכלוף מיקי זוהר: תכף יצטרף אלינו גם ראש המועצה, יביע את עמדתו בכל מה שקשור לצד המקצועי-מועצתי ואנחנו נראה מול משרד התחבורה היכן הדברים עומדים.

מכלוף מיקי זוהר: ברשותכם, על מנת לראות את הדברים באופן מוחשי אנחנו נראה סרטון או שניים שבהם ניתן יהיה להמחיש את גודל הסכנה ומשם ננסה להתקדם לדיון מעמיק.

מכלוף מיקי זוהר: עד שתסדרו את הקבצים ונוכל לראות את הסרטונים אני רוצה להתחיל את הדיון.

מכלוף מיקי זוהר: ראשונת הדוברים חברת הכנסת רויטל סויד.

רויטל סויד: קודם כל, אני מודה לך חברי, אדוני היושב-ראש, באמת על קיום דיון כל כך מהותי וחשוב, ויש לומר דיון שהמשמעות שלו היא חיי אדם.

רויטל סויד: לא כל יום אפשר לבוא ולומר באופן כל כך ישיר שדיון בכנסת מתייחס לא רק לסגנון חיים אלא ממש למחיר שאנשים משלמים בחייהם.

רויטל סויד: רק לאחרונה נהרגה אישה בצומת הזה ולכן הדיון הזה מאוד מהותי.

רויטל סויד: כשפנה אלי חברי ברק פלד, שגם נמצא פה ביחד עם נציגה נוספת מהאזור, ותיאר בפני מה קורה בצומת בת הדר, מה קורה בכביש 4, כיצד למעשה מדובר בכביש שיש בו שני נתיבים בכל צד וכאשר רוצים לפנות לכיוון אחד או שני של הכביש אנשים מוצאים את עצמם ממש מסכנים את חייהם, כאשר הכביש הזה גבה מחירים כבדים במהלך השנים, אני לא כל כך יכולתי להשלים ולקבל את זה, מכיוון שכאשר אנחנו מודעים לכך שיש מקומות שמסכנים חיי אדם אז מיד משרד התחבורה, או מי שאמון על כך, בא ועושה הכול כדי שלא יגבה יותר מחיר קטלני במקום הזה.

רויטל סויד: יחד עם זאת, אנחנו רואים שרק לאחרונה עוד אישה נהרגה בצומת אנחנו מבינים שיש פה משהו שהכנסת כבר חייבת להתערב כי חייבים לשים לזה סוף.

רויטל סויד: לכן, אני קודם כל פונה אליך, ברק, תודה רבה שהבאת את העניין לידיעתנו וכמובן על הדיון הזה.

רויטל סויד: אני פניתי למנכ"לית משרד התחבורה, לגב' טרנר, וביקשתי ממנה שלאור הסיטואציה שחווים התושבים במקום וגם מי שמגיעים לאזור, והמחיר שמשלמים שם בחיי אדם, תציבו בצומת רמזור.

רויטל סויד: למה אין, על אף כל המחירים האלה, שום דרך וצורה שאתם, משרד התחבורה, נותנים על זה את הדעת?

רויטל סויד: כמה עוד אנשים צריכים – לא להיהרג, למות – כמה עוד אנשים צריכים למות בצומת הזה כדי שאתם תבואו ותתנו את הדעת לכך שצריך לעשות שם מעשה?

רויטל סויד: למה אזרחים מודאגים צריכים לפנות אלינו – גם אלי, גם לחברי, גם לחברתי פה – ולהעלות מודעות למשהו שאתם כבר מודעים אליו, שאתם כבר יודעים אותו, שכבר פנו אליכם עם הנושא הזה?

רויטל סויד: ולכן, הדיון הזה הוא מאוד מאוד חשוב.

רויטל סויד: אני מצפה שאנחנו נשמע פה תשובות, אבל לא רק תשובות של "נראה", תשובות באמת של שינוי – יהיה בצומת הזה רמזור כדי שבאמת אנשים יוכלו לדעת שהם פונים ימינה, שמאלה, לאן שהם לא צריכים להגיע, מבלי שאנשים ימותו, יסכנו את עצמם.

מכלוף מיקי זוהר: אגב, מדובר בשני צמתים.

רויטל סויד: אני לא מצליחה להבין איך דבר כל כך טריוויאלי צריך להגיע לדיון בכנסת עם דרישה של חברי הכנסת, עם פנייה אל משרד התחבורה ועדיין הדבר הזה לא נעשה.

רויטל סויד: תודה.

מכלוף מיקי זוהר: שאלה מצוינת, חברתי, חברת הכנסת סויד.

מכלוף מיקי זוהר: אנחנו לא חושבים שזה האידיאל אבל בשביל זה אנחנו כאן, לפקח על עבודת הממשלה, ואם הממשלה לא עושה את עבודתה אנחנו נהיה כאן פעם אחר פעם ונעשה דיון אחר דיון עד שהיא תעשה את זה.

מכלוף מיקי זוהר: אם צריך גם להביא את זה לדיון במליאה ואם צריך גם לעשות ועדת חקירה, גם את זה אנחנו נעשה.

מכלוף מיקי זוהר: לכן, אנחנו לא רוצים להיות בסיטואציה הזאת, אנחנו רוצים שהדברים ייפתרו וזו מטרת הדיון – לפתור את הסוגיה לטובת ולרווחת מדינת ישראל.

מכלוף מיקי זוהר: הסרטונים מוכנים, נוכל לראות אותם.

מכלוף מיקי זוהר: תכף כמובן גם ראש המועצה יתייחס וכל האורחים.

מכלוף מיקי זוהר: זה צומת בת הדר – כמה רכבים נכנסים ביום ליישוב?

<דוד סעדון: מאות רבות, הייתי אומר אפילו מעל 1,500-2,000 מכוניות ביום בגלל המתחם המסחרי הגדול שיש מצד שמאל שם למעלה.

<דוד סעדון: רק התושבים עצמם זה סדר-גודל של 700-800 כלי רכב, בלי עובדי מועצה, שהם 600, בלי אוטובוסים, בלי הסעות של המועצה.

מכלוף מיקי זוהר: בעצם הפתרון הזה מתחיל ונגמר ברמזור?

<דוד סעדון: כן, חד משמעית.

<דוד סעדון: אני גם אתן נתונים אז אפשר יהיה להבין את זה קצת יותר לעומק.

מכלוף מיקי זוהר: אני רוצה לעדכן את כולם שבאזור הזה, בשני הקילומטרים הללו, משנת 2003 עד אוקטובר 2016, 83 תאונות דרכים, נפגעו בהן 234 בני אדם וגם תאונה קטלנית אחרונה שגבתה חיי אדם בפועל, צעירה שנהרגה, מור גבאי.

מכלוף מיקי זוהר: מה עוד אנחנו צריכים כדי שנתעורר?

מכלוף מיקי זוהר: חברת הכנסת ורבין, בבקשה.

איילת נחמיאס ורבין: חברי מיקי זוהר וחברתי, אני מתעסקת בנושא הקטל בדרכים למעלה משנה, הרבה מאוד בזכותו של חבר הכנסת איתן כבל שמנהל דיון אחר בוועדת הכלכלה.

איילת נחמיאס ורבין: אנחנו עשינו שימוע בנושא הקטל בדרכים.

איילת נחמיאס ורבין: אנחנו ראינו במידה מסוימת, לצערי, את הנולד, שב-2016 יהיו יותר הרוגים בתאונות דרכים מאשר היו ב-2015.

איילת נחמיאס ורבין: המגמה היא, חבר הכנסת זוהר, מגמה גרועה ביותר.

איילת נחמיאס ורבין: בעצם אנחנו בעלייה מתמשכת של בערך חמש שנים בקטל בדרכים, אחרי כמה שנים שהיתה ירידה מסוימת במספר ההרוגים.

איילת נחמיאס ורבין: לצומת בת הדר אני התוועדתי בזכות חברי ברק וחבר נוסף, אורי דיין, ואני מודה מאוד לראש המועצה שהצטרף אלינו לכאן כי אני יודעת שבסוף אתה שומע את זעקת התושבים היומיומית אבל אנחנו אלה שחייבים לעזור לך כבר להביא את הרמזור לצומת הזה.

איילת נחמיאס ורבין: הצומת הזה פשוט צומת מסוכן מאין כמוהו.

איילת נחמיאס ורבין: הבעיה הגדולה, מיקי, היא שאנחנו לא מהנדסי תנועה, אף אחד מאתנו.

איילת נחמיאס ורבין: אני מתמודדת עם מחסור במעגלי תנועה במקומות מסוימים בארץ, דברים שהם יחסית קטנים.

איילת נחמיאס ורבין: בתוך הערים אנחנו רואים המון המון מעגלי תנועה כי זה נחשב יפה ואסתטי – יאשר את דברי בטח ראש המועצה – אבל כשנזקקים למעגל תנועה בצומת כניסה לישוב זה כבר דורש את משרד התחבורה.

איילת נחמיאס ורבין: כך בכניסה לרהט, שכולם יודעים שזו כניסה קטלנית, אין מעגל תנועה, וכך בבת הדר, שבסך הכול צריך רמזור.

איילת נחמיאס ורבין: אז באים ואומרים לי: מה זאת אומרת "רק רמזור"?

איילת נחמיאס ורבין: אני מדברת עם משרד התחבורה על הרמזור הזה כבר משהו כמו חצי שנה.

איילת נחמיאס ורבין: מדברים על תאורה בכביש 31, מדברים על כביש 66.

איילת נחמיאס ורבין: הדברים קורים לאט מדי.

איילת נחמיאס ורבין: אני רוצה להגיד לכם, אחד מהדברים שאנחנו החלטנו להוציא מהלקסיקון שלנו, חבר הכנסת זוהר, בתהליך של השימוע והדוח שהגשנו לממשלה בנושא של הקטל בדרכים, הוא עניין הגורם האנושי, לא בגלל שלגורם האנושי אין משמעות.

איילת נחמיאס ורבין: מדי פעם אנחנו מדברים ביננו חברי הכנסת ואומרים: מה, לאנשים לא קורה שהם מסתכלים פתאום בסלולרי?

איילת נחמיאס ורבין: אז, א', הנה, אני אומרת כאן:

איילת נחמיאס ורבין: הסלולרי לא לידי כשאני באוטו, אני אומרת לכם באמת.

איילת נחמיאס ורבין: הסלולרי לא לידי, כולם מסביבי יודעים את זה.

איילת נחמיאס ורבין: אבל אני אומרת לכם מעבר לזה, המשרד והמדינה חייבים להתגייס לעניין הזה באמת.

איילת נחמיאס ורבין: תראו, אחרי שאנחנו הגשנו את הדוח וכשראו את מצב הקטל בדרכים באה הממשלה ואמרה: אנחנו נקים ועדת שרים.

איילת נחמיאס ורבין: החליטו לשנמך אותה לוועדת מנכ"לים.

איילת נחמיאס ורבין: ועדת המנכ"לים גם לא התכנסה.

איילת נחמיאס ורבין: כלומר, כולנו מבינים שיש בעיה, ובינינו, אפילו לא צריך לא את ועדת השרים ולא את ועדת המנכ"לים, קחו את הדוח של ועדת הכלכלה, תיישמו אותו.

איילת נחמיאס ורבין: קחו אותו.

איילת נחמיאס ורבין: הדברים כתובים שם ברחל בתך הקטנה, מה צריך לעשות.

איילת נחמיאס ורבין: באמת.

איילת נחמיאס ורבין: עד לרמת הפרטים שאין לתאר, כולל יוזמות של חברי כנסת, מחבר הכנסת יעקב פרי, יוזמות שלי, של עיסאווי פריג' ושל עוד כמה חברי כנסת שהיו מעורבים באופן יומיומי בדבר הזה.

איילת נחמיאס ורבין: אני אומרת לכם, אין יותר דרך להתחמק מזה.

איילת נחמיאס ורבין: בבת הדר חייב להיות רמזור, או שתציעו פתרון תעבורתי אחר.

איילת נחמיאס ורבין: אני מוכנה לשמוע.

איילת נחמיאס ורבין: אמרתי, אני לא מהנדסת תנועה, אבל תבואו ותציעו פתרון.

איילת נחמיאס ורבין: אל תשאירו את התושבים האלה בלי מענה.

איילת נחמיאס ורבין: אני נתקלת בזה כל פעם שאני מטפלת בבעיה נקודתית כזאת שקשורה למשרד התחבורה.

איילת נחמיאס ורבין: בסופו של דבר – ואני יודעת שנעשית המון המון עבודה סביב התשתיות – אני אומרת לכם, כשאתם יודעים שיש מקום שהוא מועד לפורענות, תטפלו בו, אל תחכו להרוג או להרוגה, שלא נדע, הבאים.

איילת נחמיאס ורבין: תודה רבה.

מכלוף מיקי זוהר: תודה רבה, חברת הכנסת ורבין, דברים חשובים.

מכלוף מיקי זוהר: יש פה מספר נציגים שסובלים את העניין הזה.

מכלוף מיקי זוהר: ראש המועצה, בבקשה.

<יאיר פרג'ון: תודה.

<יאיר פרג'ון: אדוני היושב-ראש, חברים יקרים, לפני שלושה חודשים בקירוב סיים משרד התחבורה, באמצעות נת"י, לרמזר צומת שנקרא צומת מושב אביגדור, סמוך לקריית מלאכי.

<אבי אזולאי: כפר ורבורג-אביגדור.

<יאיר פרג'ון: כפר ורבורג-אביגדור.

<יאיר פרג'ון: נעשה שם רמזור.

<יאיר פרג'ון: לפני שנתיים ורבע נהרג שם תושב שלנו, של המועצה, הוא היה שוטר, בנסיעה עם קטנוע.

<יאיר פרג'ון: זאת אומרת, הסתכלתי על העבודה שם ואמרתי לעצמי: תראה מה קרה, נהרג פה כבר רוכב קטנוע, בצומת המסוכן, נגיד לוקח שנתיים שנהרג בן אדם – זאת הנורמה?

<יאיר פרג'ון: ברור לי שלא.

<יאיר פרג'ון: ברור לי.

<יאיר פרג'ון: אתה מהנהן בראש שלא – זה ברור לנו שלא.

<יאיר פרג'ון: מציאותית זה מה שקרה.

<יאיר פרג'ון: הסתכלתי על הצומת הזה ואני אומר כמו שאומרים החבר'ה: רבאק, כמה אנשים צריך שיהרגו?

<יאיר פרג'ון: איזו נורמת מולך אנחנו קובעים לעצמנו?

<יאיר פרג'ון: והנורמה הזו נקבעה כבר מזמן.

<יאיר פרג'ון: מתי?

<יאיר פרג'ון: עם אברהם אבינו.

<יאיר פרג'ון: אמר לו: אל תשלח ידך אל הנער.

<יאיר פרג'ון: אנחנו לא מקריבים מולך, אף אחד.

<יאיר פרג'ון: אנחנו לא מקריבים קורבנות אדם.

<יאיר פרג'ון: הנורמה שפעם דיברו עליה – צומת ניר ישראל בתוך המועצה רומזרה לפני שלוש-ארבע שנים, עד שנהרגו שלושה-ארבעה אנשים שם.

<יאיר פרג'ון: ריבונו של עולם.

<יאיר פרג'ון: אני מצטמרר לחשוב על זה.

<יאיר פרג'ון: הרי שאם יש פעילות פח"ע, הצבא מגייס מכול הכיוונים סכומי עתק כדי לפתור את הבעיה.

<יאיר פרג'ון: הכבישים האלה כמו גיליוטינה.

<יאיר פרג'ון: בימי "צוק איתן", אדוני היושב-ראש, באו אלינו ח"כים, שרים, מכול הבתים, לתמוך ולעודד.

<יאיר פרג'ון: באחד הביקורים נכנס אצלנו עם צוותו דוד צור, שהיה חבר בוועדת הכלכלה שקשורה לנושא, והוא אומר לי: תשמע, אתה יושב פה במקום הכי מוגן, שאלתי אותו: למה?

<יאיר פרג'ון: הוא אמר לי: כי אתה לא יוצא לכביש, בתוך הבונקר של המועצה.

<יאיר פרג'ון: אני נכנסתי פה בבת הדר – כמעט הרגו אותי.

<יאיר פרג'ון: איזו משאית צבאית נסעה, עמוסת טנק, אין לה ברקסים.

<יאיר פרג'ון: כל הנושא הזה של בת הדר הגיע פה לדיון על השולחן, היו הנציגים מהמשרדים השונים ואז נשאלה שם השאלה: מהו כל הסכום שיידרש ממשרד התחבורה, האוצר, לשים את כל הצמתים המסוכנים ולרמזר אותם בארץ?

<יאיר פרג'ון: זרקו מספר, שזה היה בערך 2.5%-3% מתקציבו של כל המשרד.

<יאיר פרג'ון: אז שאלו את השאלה: למה לא יחליט בשנה אחת משרד התחבורה לרמזר את כל הצמתים?

<יאיר פרג'ון: אז אתם יודעים מה?

<יאיר פרג'ון: תעשו את השקלא והטריה, אבל כל מקום שהוא מסוכן, שהוא גיליוטינה – לרמזר אותו.

<יאיר פרג'ון: למה לחכות, חס וחלילה, למולך?

<יאיר פרג'ון: למה?

<יאיר פרג'ון: הצומת בפרי אור – על פי כל החישובים, הסיכומים והתוכניות צריך להיסגר, אבל עובדים שם וחיים שם אנשים.

<יאיר פרג'ון: רוצים לסגור את הצומת – תנו פתרון אחר.

<יאיר פרג'ון: צומת ניצן צפוף ופקוק כל הזמן, צומת באר גנים – גיליוטינה, אבו הגיליוטינה.

<יאיר פרג'ון: אנחנו נתנו הוראה פנימית שלנו, חבר'ה, שלנו, שעולה לנו כסף, שהאוטובוסים הצהובים שלנו, אדוני היושב-ראש, חברי כנסת נכבדים, לא לנסוע מדרום לצפון ולהיכנס לבאר גנים.

<יאיר פרג'ון: אוטובוס צהוב.

<יאיר פרג'ון: אני מוסיף להם 12 ק"מ בפקקים, זה מאלץ אותי להכניס מערכת של אוטובוסים נוספים כדי לא לחצות את הצומת.

<יאיר פרג'ון: על פי משרד התחבורה מותר לי לפנות אבל אני לא יכול להכניס את האוטובוסים הצהובים למערכת המסוכנת.

<יאיר פרג'ון: אני גם ראש מועצה נותן שירות, היריעה קצרה, כולם מבקשים בכל רגע נתון כאן ועכשיו, אבל בסופו של דבר מה שמתבקש פה – לעשות את השקלא והטריה.

<יאיר פרג'ון: איפה הצמתים המסוכנים – אין מה לעשות, זה קודם לכל דבר אחר.

<יאיר פרג'ון: עוד מחלף?

<יאיר פרג'ון: הוא חשוב, הוא מבורך, הוא טוב, צריך, אבל איפה שהורג אנשים – חובה.

<יאיר פרג'ון: תודה רבה.

מכלוף מיקי זוהר: תודה רבה, אדוני, על הדברים.

מכלוף מיקי זוהר: דוד סעדון, חבר המליאה, בבקשה.

מכלוף מיקי זוהר: הוא גם כמובן זה שהביא את הנושא לתשומת לבנו ונשמח לשמוע גם אותו.

<דוד סעדון: קודם כל, תודה רבה לחבר הכנסת מיקי זוהר באמת על ההיענות המהירה וההיענות בכל שעה ובכל רגע.

<דוד סעדון: לדאבוני, הטרדתי אותו אפילו בשעות לא סבירות, שעות הלילה המאוחרות, ותמיד נעניתי ואכן יישר כוח כי זה לא מובן מאליו שאנחנו מגיעים לוועדת כנסת.

<דוד סעדון: אני רוצה לתקוף את הסיפור הזה מכיוונים אחרים קצת שלדעתי כולנו פה שוכחים.

<דוד סעדון: אני תושב בת הדר מזה כמעט תשע שנים, חבר מליאה, יושב-ראש הוועד המקומי.

<דוד סעדון: פניתי כבר לפני שש שנים בתכתובת אינספור למשרד התחבורה, שלוש פעמים היו בדיקות עומסים, טענו בזמנו שאין מספיק עומסים בשביל להציב רמזורים.

<דוד סעדון: ציינתי במפורש שהולך להיות מוקם מרכז מסחרי מאוד מאוד גדול בבת הדר שיעמיס את הכניסה והיציאה פי כמה וכמה ממה שהיה עד אותו רגע.

<דוד סעדון: יתרה מכך, אני גם מזהיר עכשיו: במהלך שנת 2017, במחצית הראשונה של 2017, הולך להיות מוקם בצומת מבקיעים, כניסה דרומית לאשקלון, מתחם מסחרי של מאות דונמים, של עשרות עסקים, של בתי קולנוע, שיכניס ויוציא מתוכו אלפי מכוניות פר יום, אלפי מכוניות פר יום, אני לא מדבר עוד על הבסיס הצבאי ולא מדבר על כל הדברים האלה.

<דוד סעדון: עכשיו בואו נראה את הדברים בצורה אחרת.

<דוד סעדון: מי שיסתכל על צומת בת הדר או צומת פרי אור לצורך העניין יראה שאי התנועה הקיים לא יכול להגן.

<דוד סעדון: אם רכב עובר מנתיב לנתיב כדי להגיע לחציית הצומת והוא רוצה לעצור עצירת ביניים באי התנועה הזה, רכב שלי, שהוא פרטי, חשוף מימין ומשמאל, מצפון ומדרום, לקבל תנועת רכבים לתוך המכונית שלי.

<דוד סעדון: זאת אומרת, לא רולטה רוסית, אני פשוט מהמר פה על החיים כל יציאה וכניסה שלי.

<דוד סעדון: זה אחד.

<דוד סעדון: שניים, בואו לא נשכח שיש לנו אוטובוסים, משאיות שנכנסות למתחם ויוצאות, המועצה, קשישים שנכנסים כל יום.

<דוד סעדון: הצומת הזה, לא רק שהוא מסוכן, אני רוצה לתת נתון מספרי שלדעתי הוא נעלם מכולם.

<דוד סעדון: דרך אגב, אני טוען שאנחנו לא מסכנים את חיינו, תושבי בת הדר – אנחנו 200 משפחות, 180 משפחות, לא מסכנים את חיינו – אנחנו, ה-200, מסכנים את כל נוסעי כביש 4, כל היום.

<דוד סעדון: כל היום.

<דוד סעדון: כל יציאה שלנו – סכנת נפשות לנוסעי כביש 4, לא בת הדר.

<דוד סעדון: אל תיקחו אותנו כ-200 משפחות, תגידו: זה מה שיש פה, על זה לא שמים רמזור.

<דוד סעדון: אנחנו מסכנים את עם ישראל שנוסע על כביש 4 דרום-צפון והפוך.

<דוד סעדון: אבל אני רוצה לתת נתון מספרי שהוא לפעמים לא נתפס.

<דוד סעדון: הילדה הזאת, מור גבאי ז"ל, נהרגה בגלל הדבר הזה.

<דוד סעדון: נסיעה על 90 קמ"ש בכביש הזה – המהירות המותרת היא 90 קמ"ש, ואני אומר לך שכולם נוסעים טיפה יותר, גם משאיות כבדות – 90 קמ"ש זה 25 מטר נסיעה בשנייה.

<דוד סעדון: קרי, אם אני עומד בצומת ואני במהירות אפס, ואני אמור לצאת שמאלה לכיוון דרום, אני מייצר נסיעה ברכב שלי, שהוא אולי טיפה יותר גדול ויותר חזק, בארבע-חמש שניות אני חוצה את הצומת.

<דוד סעדון: בארבע-חמש שניות הרכב שאני אמור לחצות אותו אמור להיות במרחק מינימלי של מעל 100 מטר.

<דוד סעדון: אני יכול להגיד לכם, אומדן מרחק ביום הוא בעייתי, שבעתיים בעייתי בלילה.

<דוד סעדון: הילדה הזאת שנהרגה – בגלל אומדן מרחק.

<דוד סעדון: לקחת נסיעה של ארבע-חמש שניות של רכב שנוסע על 90-100 קמ"ש, אולי יותר לצערי, ואתה יוצא מצומת – אני אומר לכם חד משמעית, גם ההנחיה שלי לבני, לעצמי ולרעייתי היא לא לצאת עד שהצומת נקי ממכוניות.

<דוד סעדון: מצדי שיעמדו גם עוד שעה ככה – למה?

<דוד סעדון: כי אני לא מוכן לסכן את החיים.

<דוד סעדון: לכל הדברים האלה, רבותי, אתם לא מתייחסים.

<דוד סעדון: שימו לב, גם יציאה מצומת זה תיק.

<דוד סעדון: כשאני יוצא אני יוצא אנכי, למעשה הרכב בולט מימין ומשמאל, אני בולט מקדימה ומאחורה.

<דוד סעדון: עכשיו תתארו לכם אוטובוס של 12 מטר אורך – הוא הולך שניים-שלושה מטרים, הוא נתקע למעשה על נתיב נסיעה, גם מהצד המערבי וגם מהצד המזרחי של הכביש.

<דוד סעדון: אז איך אתם רוצים, רבותי, לתת לאנשים שנכנסים?

<דוד סעדון: אני מתריע ואני מתריע שוב ואומר, במהלך 2017 הכביש הזה יקבל נפח תנועה פי שלושה, פי ארבעה, פי חמישה, אולי גם יותר, בגלל המתחמים האלה שפתחו שם.

<דוד סעדון: לכן, רבותי, אני מבקש, טלו קורה מבין עיניכם, לא כל דבר זה מספרים, לא כל דבר זה כסף ולא צריך לספור פה בדיווחי תנועה.

<דוד סעדון: הבדיחה הזו של דיווחי תנועה, שיושבים חמישה-שישה פנסיונרים שבע-שמונה שעות ועושים כמה אנשים נכנסים ליישוב ויוצאים, פסה מן העולם, כי אמרתי, אלה שיוצאים ונכנסים ליישובים הם המסכנים את חייהם של הנוסעים על כביש 4, ובאותו זמן גם את חיינו עצמנו ועל זה המבט שלכם צריך להיות, על כל המתחם הזה מצפון לדרום ובחזרה.

<דוד סעדון: דרך אגב, יש עוד צמתים על כביש 4 של המועצה שלנו שהם בעייתיים.

<דוד סעדון: תעשו "גל ירוק" מקצה לקצה.

<דוד סעדון: תסגרו את פרי אור, אני אומר לכם – אם לוקח לך לעבור את צומת ניצן 20 דקות בבוקר, ייקח להם שעה.

<דוד סעדון: זה הכול.

<דוד סעדון: זה ההבדל.

<דוד סעדון: תודה.

מכלוף מיקי זוהר: תודה רבה.

מכלוף מיקי זוהר: ברק פלד, בבקשה.

<ברק פלד: קודם כל, תודה לך, אדוני היושב-ראש, תודה לרויטל שיצאה לפני רגע, תודה לחברת הכנסת איילת נחמיאס, תודה על המילים, ראש המועצה, חברים.

<ברק פלד: כמו שאמר חברי ליישוב, דוד סעדון, ונתן נתונים, נתונים מדויקים, אין לי הרבה מה להוסיף על הנתונים אבל אני רוצה לספר על מקרה, מקרה שהיה לי והוא אחד ממקרים רבים.

<ברק פלד: אני יצאתי לגמלאות באוגוסט האחרון, שירתי במשטרה, במחלקת החבלה וראיתי זירות קרב.

<ברק פלד: ראיתי הרבה זירות קרב, בחופשת הפרישה שלי ראיתי עוד שלוש זירות קרב, שלוש זירות קרב בצומת בת הדר.

<ברק פלד: להגיע לשם ולראות באמת רכבים הרוסים, קשה להוציא את האנשים משם, דם, ילד בוכה בצד, זה דבר מאוד קשה.

<ברק פלד: הפלאשבקים מהשירות שלי חזרו לי בחופשת השחרור.

<ברק פלד: מאוד קשה לראות את הדבר הזה.

<ברק פלד: אני הייתי גם באירוע שמור גבאי ז"ל נהרגה וראיתי שם ילד בן 17.5 מהיישוב נלחם להוציא אותה מהרכב.

<ברק פלד: היום אני משוחח עמו, גם הוא בפלשבקים מהאירוע.

<ברק פלד: אנחנו לא רוצים עוד אירועים כאלו.

<ברק פלד: אנחנו באנו ליישוב פסטורלי, עם אנשים נחמדים, מגובשים, לנו נמאס לקפוץ לכביש כל פעם שיש תאונה.

<ברק פלד: כל פעם שיש תאונה.

<ברק פלד: כל פעם כשאני שומע תאונה כולם מתכתבים בוואטסאפ: מי, אתם מכירים, לא מכירים, כן בסדר, לא בסדר.

<ברק פלד: זה לא משנה.

<ברק פלד: כמו שאמר חברי דוד סעדון, אנחנו מסכנים גם תושבים אחרים.

<ברק פלד: כל מי שנוסע בכביש 4 – מסתכן.

<ברק פלד: אנחנו מסכנים אותו.

<ברק פלד: גם שדה ראיה אין שם.

<ברק פלד: יש תחנת אוטובוס למי שרוצה לנסוע דרומה, ללא מעבר חצייה.

<ברק פלד: לחצות שם – משאית, שאתה רואה אותה מקילומטר, אתה לא יודע מה המהירות שהיא נוסעת, זו סכנת חיים.

<ברק פלד: אני אבא לשלושה ילדים, שני ילדים עם רישיון נהיגה וכל פעם כשהם יוצאים מהבית עם הרכב אני מודאג עד שהם חוזרים, וכך גם כשהחברים מגיעים.

<ברק פלד: אני כל הזמן אומר, תיזהרו מהצומת, תיזהרו מצומת בת הדר, צומת הדמים.

<ברק פלד: הצומת הזה – 234 פצועים מ-2003, 83 תאונות והרוגה אחת.

<דוד סעדון: 17 תאונות רק בשנתיים האחרונות.

איילת נחמיאס ורבין: סליחה, ברק, שאני מפריעה לך, אם היו מצליחים למדוד בצומת את מה שנקרא "כמעט תאונות" – זאת המדידה הנכונה.

איילת נחמיאס ורבין: כך מודדים תאונות עבודה, כך מודדים בארגונים, זה מה שחשוב.

<ברק פלד: 17 התאונות מהשנתיים האחרונות הן תאונות שדווחו למשטרה.

<ברק פלד: זאת אומרת, מה שאצלנו מגדירים ת"ד, לא נ"ב – נזק בלבד, אבל נזק בלבד יכול בשניות להיות ת"ד.

<ברק פלד: ההבדל הוא ממש קטן.

<ברק פלד: אנחנו לא רוצים להגיע לדברים האלה.

<ברק פלד: כל הבירוקרטיה – אפשר לעשות פה מחלפים, מנהרות – לא נראה לי ישים.

<ברק פלד: הפתרון המהיר שאני מכיר, ואני לא מבין גדול בתחומים האלו, זה רמזור.

<ברק פלד: אבל להמתין – אני פה שומע: אולי נגדיר מוקד סיכון – הצומת לא מוגדר מוקד סיכון?

<ברק פלד: הצומת שלנו, בבת הדר, עדיין לא מוגדר מוקד סיכון?

<ברק פלד: 234 פצועים, 83 תאונות, הרוגה אחת – הצומת לא מוגדר מוקד סיכון?

<ברק פלד: מה עוד צריך לקרות כדי שהמקום הזה יהיה מוקד סיכון?

<ברק פלד: מזמן הוא היה צריך מוקד סיכון.

<ברק פלד: לי קשה לספר את כל הדברים האלו אבל אמרתי, אני בא לפה ואני פשוט מאוד מדבר מדם לבי, באמת מתוך דם לבי.

<ברק פלד: הצומת מסוכן לנו, לנו לתושבים, לבאי המועצה האזורית חוף אשקלון, המועצה נמצאת בתוך בת הדר – יותר נכון לומר שבת הדר בתוך המועצה כי המועצה הקדימה אותנו – ומתחם ענק של "אמות", יש שם סופרים והכול.

<ברק פלד: אנחנו מודאגים, היישוב מודאג, היישוב חרד.

<ברק פלד: תודה.

<דוד סעדון: הערה רק.

<דוד סעדון: גבאי מור ז"ל היא לא תושבת בת הדר, היא תושבת אשקלון שבאה לבקר חברה בבת הדר.

<דוד סעדון: לכן גם אמרתי את מה שאמרתי, הסכנה היא לאנשים שבאים אלינו לא פחות משלנו.

מכלוף מיקי זוהר: תודה.

מכלוף מיקי זוהר: אבי בורשטיין, באר גנים.

<אבי בורשטיין: קודם כל, תודה רבה לך, יושב-ראש הוועדה, לחברת הכנסת ולכל מי שנמצא פה, כל מי שעוסקים במלאכה הקדושה הזו, כל האנשים שהגיעו לכאן פשוט מתעסקים בהצלת חיים, ממש הצלת חיים.

<אבי בורשטיין: כל מה שאנחנו נעשה כדי להביא בטיחות לצמתים האלה זה פשוט להציל חיים, שיהיו פחות הרוגים, שיהיו פחות פצועים.

<אבי בורשטיין: אני לא רוצה להוסיף, ראש המועצה נתן פה סקירה גם על צומת בת הדר וגם החברים דיברו פה על הסיכון הגדול שיש בצומת והסיכון שאנחנו מסכנים את המשתמשים בכביש 4, אבל חשוב לציין שהיישוב באר גנים, שהוא היישוב הכי גדול, משתרע על 1,700 דונם, זה ישוב של מגורשים, והוא במסגרת תמ"א 39 במרחב ניצנים והוא עדיין לא הושלם – מה זאת אומרת לא הושלם?

<אבי בורשטיין: דרכי הגישה שלו שנמצאות בתמ"א לא הושלמו.

<אבי בורשטיין: בתמ"א 39 כביש מס' 1, שהוא כביש פרללי לכביש מס' 4, הכביש הפנימי, צריך להיסלל עד צפון אשקלון, עד ה"קוסמוס", ואז תהיה גישה ולא יצטרכו להשתמש בכביש 4, ואותו כנ"ל המחלף שאמור להיות מתוכנן בצומת אשכולות, בגלל התכנון של עיר היין הוא יהיה באמצע כביש מס' 1 והוא ייתן מענה.

<אבי בורשטיין: אבל הדבר הזה עוד רחוק מאתנו ופשוט זה לבנות יישוב ולהגיע עם הליקופטר אליו, אנשים פשוט מסכנים את החיים.

<אבי בורשטיין: אני מבקש מאוד ודורש - זוהי חובתנו המוסרית – לא לקנות את הצמתים האלה בדמים, לקנות אותם בדמים של כסף.

מכלוף מיקי זוהר: הבנתי, תודה.

מכלוף מיקי זוהר: עו"ד יניב יעקב, עמותת "אור ירוק".

<יניב יעקב: בוקר טוב.

<יניב יעקב: חברת הכנסת ורבין ציינה קודם את כל נושא השימוע.

<יניב יעקב: בכל ישיבה בשימוע היא היתה ונפגשנו, ובסוף השימוע, באחד הדיונים האחרונים, הגיע שר התחבורה ואמר באופן ברור וחד משמעי: כל מוקד סיכון יתוקצב, לא תהיה שום מגבלה תקציב למוקדי סיכון.

<יניב יעקב: מהבחינה הזאת, אין בעיה תקציבית.

<יניב יעקב: מהצד השני, יש את הנציגים בנתיבי ישראל – ואני חייב לציין שמאז כניסת המנכ"ל החדש יש שם רוח חדשה, נעשית עבודה טובה מאוד בנושא של מוקדי סיכון וכל נושא הבטיחות עלה שם מדרגה ונמצא היום בראש סדר העדיפויות, כך שלמעשה יש מי שיבצע את העבודה בצורה מצוינת.

<יניב יעקב: אין מגבלה תקציבית, לדברי השר, רק לרוץ עם זה קדימה.

<יניב יעקב: צריך לבוא, לקבל את ההחלטה ולבצע את זה, כי אין בעיה, לא ביצועית ולא תקציבית, והשאלה למה זה לא נעשה.

מכלוף מיקי זוהר: אוקיי, הנתונים ברורים.

מכלוף מיקי זוהר: עכשיו נשמע את משרד התחבורה.

<ראיק סאלם: נשלח אלינו החומר לגבי הישיבה הזאת ובחומר הזה היו לנו שלושה צמתים: זיקים, באר גנים, פרי אור ובת הדר.

<ראיק סאלם: צומת זיקים כבר הוגדר כמוקד סיכון ומקודם שם רמזור בשלבים האחרונים של התכנון.

<ראיק סאלם: מיד עם השלמת התכנון גם כן יבוצע שם רמזור.

איילת נחמיאס ורבין: כמה זמן זה אמור לקחת?

איילת נחמיאס ורבין: ככה אני רגילה, אני באתי מהמגזר העסקי, אני רגילה שאומרים לי מתי, לביצוע מתי, סטטוס.

איילת נחמיאס ורבין: תמיד הייתי מקבלת טבלאות ומתחת אחריות של מי וסטטוס.

<ראיק סאלם: התכנון יסתיים תוך חודש ואז תתכנס הוועדה ותבחן את זה לביצוע ותאשר אותו, כי כמו שאמר חברנו מ"אור ירוק", כמו שאמר השר, לא תהיה מגבלה תקציבית וכל צומת שיוגדר כמוקד סיכון אכן יבוצע.

איילת נחמיאס ורבין: אז כמה זמן אתה מעריך את זה?

מכלוף מיקי זוהר: הוא אומר שתוך חודש.

מכלוף מיקי זוהר: אני חייב לציין, קודם כל, לגבי צומת זיקים וצומת כרמיה, הוועדה תעקוב אחרי התפתחות העניינים ואם זה לא יקרה מהר אז אנחנו נקרא לכם עוד פעם לדיון וזה יהיה לא נעים, אז בואו נקווה שלא נגיע לזה.

איילת נחמיאס ורבין: אז אתה אומר שזו תהיה החרב המונפת מעל ראשם?

מכלוף מיקי זוהר: אין דרך אחרת.

מכלוף מיקי זוהר: לצערי, משרדי ממשלה - - -

איילת נחמיאס ורבין: כי אני הקשבתי לראש המועצה שסיפר מתי ישבו אתו פעם אחרונה.

מכלוף מיקי זוהר: משרדי הממשלה, למיטב ידיעתי, לא אוהבים לבוא לכנסת.

איילת נחמיאס ורבין: כן, אבל אני מכבדת את ראש אגף תשתיות - - -

מכלוף מיקי זוהר: אז בוא תאמר לי מה קורה לגבי בת הדר ובאר גנים.

<ראיק סאלם: לגבי בת הדר, בנתונים האחרונים עכשיו הוא נכנס לרשימה של 2017, מהק"מ ה-32 עד ק"מ 64, שזה כולל את הצומת של בת הדר.

<ראיק סאלם: הוועדה של מוקדי סיכון צריכה ללכת לשם ולבחון את הפתרון האידיאלי מבחינה בטיחותית ואז - - -

מכלוף מיקי זוהר: כמה זמן?

מכלוף מיקי זוהר: שבוע?

<ראיק סאלם: איזה שבוע?

<ראיק סאלם: אנחנו בוחנים עשרות צמתים.

<ראיק סאלם: זה לא רק צומת בת הדר, יש לנו הרבה צמתים בארץ ואנחנו צריכים לבחון את כל הארץ, לא רק את בת הדר.

<ראיק סאלם: יש לנו עשרות צמתים כאלה שצריך ללכת לשם ולבדוק איזה פתרון אידיאלי מבחינת תשתית - - -

מכלוף מיקי זוהר: כמה זמן לפתרון?

מכלוף מיקי זוהר: חודש?

<ראיק סאלם: פתרון יהיה אבל אתה מתכוון ליישום הפתרון הזה?

איילת נחמיאס ורבין: לא, הוא מתכוון יותר מזה.

איילת נחמיאס ורבין: הוא רוצה להבין, אנחנו רוצים להבין, גם את הפעולה.

איילת נחמיאס ורבין: אני רוצה להבין מתי מנכ"לית משרד התחבורה רוצה לראות ממך את סטטוס הפעולות – מה זאת אומרת?

איילת נחמיאס ורבין: אתה אומר לי עכשיו: יש ועדה למוקדי סיכון, מצוין - - -

<ראיק סאלם: זה רק אושר, עכשיו אושר.

איילת נחמיאס ורבין: אז אני אומרת, הם צריכים ללכת וכו', אנחנו מנסים להבין כמה זמן עד שיהיה פתרון מוצע.

איילת נחמיאס ורבין: אמרתי, אני לא מהנדסת תנועה, אני לא באה להחליף את המהנדסים שלכם, תגידו לי מתי אמור להיות פתרון מוצע כדי שיהיה אפשר לבצע אותו.

<ראיק סאלם: פתרון מוצע עם תכנון מלא?

איילת נחמיאס ורבין: כן.

<ראיק סאלם: בסביבות שנה.

מכלוף מיקי זוהר: אז רק עוד שנה יהיה רמזור?

<ראיק סאלם: לא יהיה רמזור, הוועדה צריכה לבחון איזה פתרון.

<דוד סעדון: יהיה רק הפתרון.

איילת נחמיאס ורבין: יהיה רק הפתרון, מי אמר שזה רמזור?

<ראיק סאלם: יכול להיות שזה רמזור, יכול להיות שזה פתרון אחר.

<ראיק סאלם: הפתרון הכי בטיחותי - - -

מכלוף מיקי זוהר: אז יש לנו שנה מעניינת ביחד.

מכלוף מיקי זוהר: אתה תבוא לפה פעמיים בשבוע.

מכלוף מיקי זוהר: אני אעשה לכם דיון פעמיים בשבוע.

מכלוף מיקי זוהר: תבואו פעמיים בשבוע ופעם בשבוע, תגידו שזה עדיין בוועדה ועכשיו כרגע זה במוקדי סיכון - - -

<ברק פלד: זה לא נתפס, אני לא מבין.

מכלוף מיקי זוהר: אנחנו, בעזרת-השם, נגמור את זה הרבה יותר מהר כי אתה פשוט תתעייף באיזשהו שלב לבוא לפה.

מכלוף מיקי זוהר: גם אולי נעשה ועדת חקירה ממלכתית, ועדה בכנסת, אני אגיש את זה נגד הקואליציה.

מכלוף מיקי זוהר: גם אני יכול לעשות את זה אפילו.

מכלוף מיקי זוהר: לא שמעתם את ההקלטות אבל אני גם נגד הקואליציה - - -

איילת נחמיאס ורבין: שמענו מספיק הקלטות ממך השבוע, יקירי.

מכלוף מיקי זוהר: אני עומד מאחורי הדברים.

מכלוף מיקי זוהר: כשאמרתי "נטו מיקי זוהר", זה נטו עשייה למען הציבור, למי שלא הבין.

מכלוף מיקי זוהר: נטו עשייה למען הציבור וגם אם היא נגד הקואליציה אני אעשה אותה.

מכלוף מיקי זוהר: אני לא מתבייש.

מכלוף מיקי זוהר: אז אני אומר, אתם רוצים להמשיך לבוא לפה ולתת תשובות – אנחנו נעשה את זה.

מכלוף מיקי זוהר: אם לא תשימו את בת הדר בראש סדר העדיפויות שלכם – נכון, זה בפריפריה, זה רחוק, האזרחים בפריפריה הם פחות חשובים, זה לא אותו דבר - - -

<ראיק סאלם: זה לא עניין של פריפריה, זה לא נכון.

מכלוף מיקי זוהר: אבל עדיין, עדיין, מה לעשות, נהרגה שם מישהי, אנשים שם מסכנים את חייהם יומיום ומגיע להם.

<ברק פלד: אפשר, ברשותך, שאלה?

<ברק פלד: איפה אנחנו נמצאים מבחינת מיקום?

<ברק פלד: אתה אומר שיש הרבה צמתים מסוכנים.

מכלוף מיקי זוהר: שניה, תן לו להשלים.

<ראיק סאלם: תן לי לענות ליושב-ראש קודם כל.

<ראיק סאלם: יש לנו בשנה כ-200 מיליון שקל תקציב של מוקדי סיכון בכבישים הבין-עירוניים.

מכלוף מיקי זוהר: אז תשקיעו 250.

<ראיק סאלם: לוועדה הזאת יש קריטריונים, אנחנו עובדים על פי הקריטריונים האלה והם קריטריונים שוויוניים לכל הארץ, לא מפרידים בין צפון, דרום, מרכז.

מכלוף מיקי זוהר: ומה ההגדרה של הקריטריונים – מניין תאונות ונפגעים ברמה מסוימת, לא?

<ראיק סאלם: אם תוכלו, אדוני היושב-ראש, להביא לי נתונים על איזשהו צומת שעומד בקריטריונים על פי דוח הלמ"ס ועל פי נתונים של המשטרה, אנחנו נשמח לבחון אותם ולהכניס אותם למוקדי סיכון.

איילת נחמיאס ורבין: מיקי, הוא אומר לך, הרוגה אחת זה לא מספיק.

<ראיק סאלם: חס וחלילה, יש לנו הרוגים בהרבה מקומות והרבה צמתים.

איילת נחמיאס ורבין: אני יודעת, אני עוקבת אחרי זה.

מכלוף מיקי זוהר: מניין התאונות המסוים, עם הנפגעים ברמה המסוימת, זה בעצם מהות הקריטריונים.

<ראיק סאלם: לא, אנחנו לא מסתכלים רק על כמות, מספיק רק תאונה אחת.

<ראיק סאלם: יש לנו קריטריון של שמונה תאונות בשלוש שנים אחרונות, או שתיים בשנה האחרונה, ויש לנו גם קריטריון שנקרא מנ"ב – מערכת ניהול בטיחות.

<ראיק סאלם: אנחנו מכניסים את כל התאונות האלה למערכת, לנוסחה, ואם יש צמתים או קטעי דרך עם הרוגים או פצועים זה מעלה את - - -

איילת נחמיאס ורבין: תסלח לי שאני אומרת לך אבל זה כמו בן אדם שזקוק לכליה והולך עוד רגע למות, על מה אתה מדבר?

איילת נחמיאס ורבין: הם במספרים של 17 תאונות בשנתיים האחרונות.

<ברק פלד: מדווחות.

איילת נחמיאס ורבין: מדווחות.

<ראיק סאלם: אנחנו נשמח לקבל את הנתונים האלה אבל צריך להבין - - -

<ברק פלד: אנחנו ניתן לך את הנתונים האלה - - -

<דוד סעדון: בערב שמור גבאי ז"ל נהרגה היו שתי תאונות רבות משתתפים, על מה אתה מדבר?

<דוד סעדון: שתי תאונות שונות.

<ראיק סאלם: חברים, תבינו איך המנגנון עובד ואולי קצת - - -

<דוד סעדון: אז תשנה את המנגנון.

<דוד סעדון: אתם נכנסים לדפוסי התנהלות - - -

<ראיק סאלם: אבל יש לנו הרבה צמתים כאלה בארץ, למה הצומת הזאת - - -

<ברק פלד: אז אני שואל אותך, איפה אנחנו, מבחינת הצומת, במיקום?

<ברק פלד: איפה העדיפות שלנו?

<דוד סעדון: אני 30 שנה, לשמחתי הרבה, עוסק בתשתיות, עוסק בתכנון גם כן.

<דוד סעדון: אני יכול להגיד לך רק דבר אחד – מה שאתה אומר עכשיו זה לעג לרש, כי מה שאתה אומר זה שלוקח לכם זמן כל כך ארוך להחליט על מוקדי סיכון ופתרונות, הפתרונות קיימים.

<דוד סעדון: אני אומר לך יותר מזה, אני מוכן לקחת אחריות על הסיפור הזה, אם אתה מושיב מהנדסים שלכם לוקח בין שבועיים עד שלושה שבועות לתכנן צומת מקצה לקצה.

<דוד סעדון: לצאת למכרז לוקח עד 30 או עד 45 ימים ולצאת לפעולה לוקח 60 יום מהיום.

<דוד סעדון: מהיום אני לוקח 60 יום לצאת לפעולה ולמכרז.

<דוד סעדון: זה הכול עניין של רצון, כסף והשקעות.

<דוד סעדון: אז אל תספר לי סיפורים שעכשיו זה נכנס לסדר וכו'.

<דוד סעדון: אתה מדרג אותנו כמו מנותחי כליה – אתה במקום ה-16, מתקדם למקום ה-17.

<דוד סעדון: מה, כל אחד שנכנס אני צריך להתקדם עוד מקום?

<דוד סעדון: לא רוצה להתקדם, אני רוצה צומת מרומזר.

<ראיק סאלם: הצומת רק הוגדר, בת הדר רק הוגדר, עכשיו - - -

<ברק פלד: למה?

<ברק פלד: השאלה למה רק עכשיו?

<דוד סעדון: שש שנים, שש שנים אני מנהל תיק אתכם.

<דוד סעדון: הייתם מספר פעמים, לא פעם אחת, ישבתם בדיונים גם כן בסיפור, עשיתם מדידות – תגיעו להחלטות.

מכלוף מיקי זוהר: דוד, אני רוצה להתקדם.

מכלוף מיקי זוהר: הנתונים ברורים.

מכלוף מיקי זוהר: אני רק רוצה לומר נתון שהוא מאוד מדאיג, צומת כרמיה וזיקים – כרגע ראש המועצה אמר לי – שאושרו עוד במהלך "צוק איתן", לפני כשנתיים, עד היום לא בוצעו בשטח.

איילת נחמיאס ורבין: מיקי, זה תקוע עם ה-118 מיטות של "סורוקה".

איילת נחמיאס ורבין: זה באותו מקום.

מכלוף מיקי זוהר: יש פה סיאוב מערכתי והסיאוב המערכתי הזה עושה נזק ופוגע בחיי אדם, נקודה.

מכלוף מיקי זוהר: אז אם אתם לא רוצים לשנות קצת את קצב היעילות שלכם או לשפר אותו, אז אנחנו - - -

<ראיק סאלם: הקצב עובד מצוין, יש לנו 450 מיליון שקל בביצוע מוקדי סיכון ויש לנו 400 כבר תכנונית, אז הקצב לפי דעתי עובד מצוין.

מכלוף מיקי זוהר: ראיק, אני אגיד לך מה העניין, העניין הוא שאתה אומר שהוא עובד מצוין אבל אם הוועדה היום תסיק שהוא לא עובד מצוין אז יכול להיות שתהיה חקירה פרלמנטרית.

מכלוף מיקי זוהר: אני לא רוצה לפגוע בשר כץ חלילה, כי בכל זאת הוא עושה עבודה טובה והוא גם חבר מפלגתי, זה הדבר האחרון שאני רוצה לעשות, אבל יש אנשים במשרד שהשר כץ יצטרך כנראה לשבת אתם באופן אישי ולדרוש מהם קצת יותר יעילות.

מכלוף מיקי זוהר: אם זה יהיה המצב אז זה יהיה המצב.

מכלוף מיקי זוהר: אני לא מתכוון להיות במצב שאנחנו מקבלים את עמדתכם כראה וקדש.

מכלוף מיקי זוהר: יש הרוגים בשטח, אנשים מסכנים את חייהם יומיום.

מכלוף מיקי זוהר: אז אם אתם צריכים לפתוח עוד שתי מחלקות שמטפלות בזה ולהוסיף עוד 400 מיליון שקל כדי להציל חיי אדם, אתם תצטרכו לעשות את זה, אין שום ברירה אחרת.

<ראיק סאלם: יש לנו תקציב שמוגדר על ידי הממשלה ועל ידי המדינה, אנחנו מנצלים את התקציב הזה ב-100% ועושים את המקסימום.

מכלוף מיקי זוהר: אז תגדילו אותו, תגידו: אנחנו לא עומדים בקצב.

מכלוף מיקי זוהר: זה בסדר לבוא ולומר שאתם לא עומדים בקצב.

מכלוף מיקי זוהר: עושים את המקסימום, לא עומדים בקצב.

מכלוף מיקי זוהר: זה בסדר.

מכלוף מיקי זוהר: זה הגיוני.

מכלוף מיקי זוהר: אתם בני אדם.

מכלוף מיקי זוהר: אני לא אמרתי שאתם מכונות.

מכלוף מיקי זוהר: יכול להיות שאתם לא יכולים לעמוד בקצב.

מכלוף מיקי זוהר: אם אתם לא יכולים לעמוד בקצב, אתם אנשי המקצוע, אמונים על זה, תבואו לשר, תבואו למשרד האוצר, למי שמתקצב, תגידו: חבר'ה, יש תקציב, הוא לא מספיק, יש קצב, אנחנו לא עומדים ביעדים, אנחנו צריכים תגבורת גם בכוח האדם וגם בכסף.

מכלוף מיקי זוהר: למה אנחנו כאן?

מכלוף מיקי זוהר: אנחנו רוצים לדעת אם יש בעיות.

מכלוף מיקי זוהר: אתה אומר לי שאתה עומד בקצב, הנה, אני אומר לך, אתה לא עומד בקצב.

<ראיק סאלם: זו מערכת שלמה, זה לא רק אני.

<ראיק סאלם: זה גם "נתיבי ישראל" – יש להם אגף שלם שעובד - - -

מכלוף מיקי זוהר: אז בוא נשפר את המערכת.

מכלוף מיקי זוהר: תראה, אני מכיר את המקובעות החשיבתית של פקידי ממשלה, אני מכיר אותה.

מכלוף מיקי זוהר: אני גם מתמודד אתה יומיום אבל זו לא תשובה, עם כל הכבוד.

מכלוף מיקי זוהר: מה זאת המקובעות הזאת?

מכלוף מיקי זוהר: המצב כרגע לאשורו בשטח לא טוב.

מכלוף מיקי זוהר: אין פתרון.

מכלוף מיקי זוהר: אנשים נהרגים, אנשים נפצעים, אנשים עושים תאונות דרכים.

מכלוף מיקי זוהר: זה המצב בשטח.

מכלוף מיקי זוהר: מי כמוך יודע, כאחד מהתחום, שתאונות דרכים עולות הרבה יותר כסף מלשים רמזור, כי בסוף מי משלם את זה?

מכלוף מיקי זוהר: אנחנו, המדינה, הציבור, ביטוח.

מכלוף מיקי זוהר: מה זה ביטוח?

מכלוף מיקי זוהר: אני משלם את הפרמיות.

מכלוף מיקי זוהר: אז מה?

מכלוף מיקי זוהר: המדינה בסוף מפסידה כסף גם בהכנסות שלה.

מכלוף מיקי זוהר: אין פה שום דבר.

מכלוף מיקי זוהר: יש פה בעיני - - -

<ראיק סאלם: אם יש לך 50 צמתים ואתה יכול לבצע 20 – איזה 20 אתה מבצע?

מכלוף מיקי זוהר: לא, אני רוצה שתבצע את כל ה-50.

<ראיק סאלם: יש לך תקציב, יש לך תקציב - - -

מכלוף מיקי זוהר: אז תגדיל אותו, אני מסביר לך.

מכלוף מיקי זוהר: תגדיל אותו.

<ראיק סאלם: כל מה שיעמוד בקריטריונים - - -

מכלוף מיקי זוהר: אדוני, אני לא אמרתי לך שזה קל לקבל החלטה איזה כן לעשות ואיזה לא לעשות.

מכלוף מיקי זוהר: אני אמרתי לך שאם היום יש לך 50 בעיות ופתרון רק ל-20, תמצא דרך לפתור את כל ה-50.

מכלוף מיקי זוהר: אז רגע, מה, בגלל שאתה אומר שבעצם יש מגבלות של תקציב - - -

<ראיק סאלם: אני לא אומר שבגלל זה אנחנו לא מבצעים את צומת פרי אור.

<ראיק סאלם: אני אומר, אם יש את הנתונים האלה, שהחברים יעבירו לנו, נתוני משטרה עדכניים ומאושרים על ידי המשטרה, אנחנו נשמח בוועדה הקרובה מיד להכניס את זה לסדר-היום ולבחון אם זה מוצדק.

מכלוף מיקי זוהר: יש פה התחייבות של משרד ממשלתי לפרוטוקול שאם יוצגו בפניו נתונים ממשטרת ישראל, שאפשר להביא אותם, שהמצב כרגע בשטח מחייב דיון בוועדה כדי להיכנס לרשימת הצמתים שצריכים לקבל מענה, הם יכניסו את זה לדיון בוועדה הקרובה – שמתקיימת מתי?

<ראיק סאלם: עוד לא נקבע אבל סוף החודש-תחילת חודש הבא, אבל אנחנו נקבע ישיבה מיוחדת.

מכלוף מיקי זוהר: סוף החודש אפשר להתכנס בוועדה.

מכלוף מיקי זוהר: זו כבר בשורה טובה.

מכלוף מיקי זוהר: אני מעריך מאוד ומודה לך על הבשורה.

מכלוף מיקי זוהר: הם מוכנים להכניס את צומת בת הדר ובאר גנים - - -

<ראיק סאלם: לבחון, לבחון אותה.

מכלוף מיקי זוהר: באר גנים ובת הדר לדיון מידי.

<ראיק סאלם: לא, בת הדר כבר נכנסה, אמרתי.

<דוד סעדון: בת הדר בפנים.

מכלוף מיקי זוהר: סליחה, באר גנים.

מכלוף מיקי זוהר: בת הדר כבר בפנים.

מכלוף מיקי זוהר: זיקים, כרמיה, בת הדר בפנים, נשאר לנו להכניס את פרי אור.

מכלוף מיקי זוהר: סיימנו פעם אחת, הכנסנו אותם כרגע לרשימה של הטיפול – איך אנחנו מקדמים את התהליך הזה שיקרה כמה שיותר מהר, בתכנון פעם אחת ואחר כך את הביצוע?

מכלוף מיקי זוהר: איך אנחנו עושים את זה?

<ראיק סאלם: זה סדר העדיפות של השר, לקדם את העניין של מוקדי סיכון כמה שיותר מהר ולבצע אותם בהקדם האפשרי.

מכלוף מיקי זוהר: איך אנחנו דואגים שזה יקרה?

<ראיק סאלם: יש הספק.

<ראיק סאלם: בינתיים יש לנו 400 מיליון שקל בביצוע מוקדי סיכון ויש לנו 450 מיליון שקל שכבר נמצאים בתכנון בשלב כזה או אחר.

<ראיק סאלם: יש לנו עכשיו את שנת 2017, עוד 230 מיליון שקל שצריכים, אז כל זה צריך להתבצע בהקדם האפשרי ובמינימום זמן.

<ראיק סאלם: עושים את המקסימום, החבר'ה מ"נתיבי ישראל", והמנכ"ל, כמו שאמרת - - -

מכלוף מיקי זוהר: בואו נשמע את "נתיבי ישראל".

<אבי בורשטיין: סליחה, מה צריך לקרות בצומת פרי אור כדי שהוא יכנס לקטגוריה של צומת מוסכן?

<אבי בורשטיין: הרי נהרגו בשנתיים האחרונות שם שני עובדים זרים, אז הדם שלהם כחול?

<אבי בורשטיין: אני לא מבין.

מכלוף מיקי זוהר: אז תביא את הנתון.

<ראיק סאלם: חס וחלילה, תעביר לנו את הנתונים, תעביר לנו את הנתונים כתובים על ידי המשטרה - - -

מכלוף מיקי זוהר: זה לא קשור אם הם עובדים זרים, או אם הם ישראלים יהודים או ערבים, הם בני אדם.

מכלוף מיקי זוהר: נהרגו שם בני אדם, תעבירו את הנתון.

מכלוף מיקי זוהר: "נתיבי ישראל", איך אנחנו מקדמים את זה?

<יצחק עייש: אני רק רוצה לתקן לגבי צומת זיקים – כבר החלה העבודה ובקידום זמינות והחל פינוי תשתיות על מנת להתחיל להתקין שם את הרמזור.

<יצחק עייש: לגבי מוקדי סיכון אחרים – כל מוקדי הסיכון שהוגדרו, אושרו ותוקצבו נמצאים בעבודה.

<יצחק עייש: כל מוקד סיכון שמגיע אלינו יוצא לתכנון ולעבודה מידית.

<יצחק עייש: אנחנו מחכים לצו התחלת עבודה.

<יצחק עייש: כל מה שצריך זה לאשר את זה בוועדה לקביעת מוקדי סיכון ולהביא את זה אלינו.

<יצחק עייש: אנחנו מספיקים את הכול.

<יצחק עייש: הכול נמצא בעבודה.

מכלוף מיקי זוהר: בסדר, אז מה הבעיה לעשות את בת הדר עכשיו?

<יצחק עייש: שהוועדה תאשר ושתביא את זה אלינו.

<יצחק עייש: אנחנו הזרוע המבצעת.

מכלוף מיקי זוהר: הוועדה כבר דנה.

<ראיק סאלם: הוועדה דנה.

<ראיק סאלם: יש שלבים.

<ראיק סאלם: אתה מאשר קטע שהוא מסוכן, הוועדה צריכה ללכת לשם, אנשי המקצוע, מהנדסים, לבחון את הפתרון.

<ראיק סאלם: אתה בוחן את הפתרון, עושה פרוגרמה לתכנון ואז הוועדה מאשרת את הפרוגרמה הזאת ומתחילים להריץ את העניין של התכנון.

<ראיק סאלם: מה יכול להיות, אם זה רמזור או אם זה פתרון אחר, זה תלוי בחוות הדעת של המהנדסים שעושים את הציור במוקד הזה.

מכלוף מיקי זוהר: אוקיי, אז אם אומרים לי "נתיבי ישראל" שהם מוכנים לצאת לעבודה מידית, מחכים לכם, אז בואו - - -

<ראיק סאלם: אנחנו נבחן את זה מידית אבל זה תהליך שלוקח זמן כי יש לנו עשרות, עשרות מוקדים כאלה ויש לנו לא מעט אנשים שעובדים על המלאכה הזאת, אבל מה לעשות, צריך לתת מענה שוויוני כל הארץ ולא רק לצומת הזה או צומת אחר.

מכלוף מיקי זוהר: אחרון הדוברים לפי סיכום הוועדה – הרשות הלאומית לבטיחות בדרכים.

<אבי אזולאי: שלום.

<אבי אזולאי: אני בעצם לקוח של הוועדה.

<אבי אזולאי: אני מעלה לו את מוקדי הסיכון ואני מצפה שכמה שיותר מהר הדברים יזוזו.

<אבי אזולאי: אני לא באתי להגן על הוועדה מצד אחד, מבחינתי שלא יהיו תאונות, זה מה שמעניין אותי, שכמה שפחות תאונות, כמה שפחות נפגעים.

<אבי אזולאי: מבחינת הקריטריונים בוועדה, ההבחנה היא לא אם זו תאונה קטלנית או קלה, כל תאונה נספרת ובלבד שהיא תאונת דרכים שנקראת ת"ד, שהיה בוחן, יש תאונה רשומה.

<אבי אזולאי: שנבין את ההיקפים של תאונות – תאונות ת"ד במדינת ישראל בשנה, סדר-גודל של 13,000 תאונות.

<אבי אזולאי: היה בוחן, בדק, יש תיק ת"ד, יש מספר, יודעים.

<אבי אזולאי: תאונות שנקראות "כללי עם נפגעים" – שהיתה תאונה, יש בה נפגע אבל לא היה בוחן, בן אדם הלך לתחנה, דיווח בשביל ביטוח לאומי, לא משנה מה קרה לו, בתנאי שלא היה שם בוחן ולא נפתח לזה ת"ד, זה נקרא "כללי עם נפגעים".

<אבי אזולאי: יש 150,000 תאונות כאלה בשנה.

<אבי אזולאי: תאונות נזק בלבד – יש חצי מיליון תאונות בשנה.

<אבי אזולאי: לכן, הקריטריונים הארציים, וגם הבינלאומיים, הם תאונות ת"ד וכך אנחנו נמדדים גם מול כל העולם וכך אנחנו עובדים גם פה בישראל.

<אבי אזולאי: ת"ד זה תאונה.

<אבי אזולאי: עכשיו בואו ניקח את צומת בת הדר.

<אבי אזולאי: אנחנו המלצנו עליו כמוקד סיכון עתידי כי ברגע שנפתח "אושר עד" הבנו שאנחנו בברוך שם.

<אבי אזולאי: עד שלא היה "אושר עד" שם, עד שלא נפתח המרכז המסחרי, היקף התאונות שם, כולל ספירות שעשו, כולל הפניות, לא הצדיק.

<אבי אזולאי: היו מקומות אחרים יותר חמורים.

<אבי אזולאי: בואו נשים את הדברים על השולחן.

<אבי אזולאי: זיקים היתה לפני בת הדר וזיקים נכנסה עכשיו לעבודה.

<אבי אזולאי: השנה היתה שנה קשה מאוד בצומת בת הדר.

<אבי אזולאי: מבחינתי היא ת"ד, כולל התאונה הקטלנית שהיתה ב-29 בדצמבר.

<אבי אזולאי: ארבע תאונות השנה בבת הדר, ת"ד, שהיה בוחן, וזה הכניס אותה מידית לתוך הקריטריון.

<אבי אזולאי: יש לנו המון מקומות עם בעיות.

<אבי אזולאי: צומת חצב, שעכשיו בעבודה, שהיתה לנו שם תאונה קטלנית וכולם פה מכירים, הסתיים כבר.

<אבי אזולאי: שגב שלום, בית חלקיה בנחל שורק, כנ"ל, תאונה קטלנית, הסתיים, יש שם רמזור עובד.

<אבי אזולאי: על הציר הזה, מצומת יד מרדכי צפונה עד הכניסה הדרומית של אשדוד, עד שדה עוזיה נגיד, יש שם תשעה רמזורים בדרך ואיפה שאין רמזור, מבחינתי המקום הכי מסוכן זה בכלל שדה עוזיה.

<אבי אזולאי: זה אחרי אשקלון אז היקף התנועה שם הוא פי חמישה יותר גדול מאשר היקף התנועה שבקטע שבין אשקלון ליד מרדכי, ויש שם גם יותר תאונות וגם אותו אנחנו מכניסים לוועדה.

<אבי אזולאי: אנחנו נכנסים לוועדה פעם בשנה כי יש להם תהליכים תשתיתיים ואנחנו משתדלים לדחוף כמה שיותר פרויקטים לוועדה.

<אבי אזולאי: אני לא רוצה להגן עליהם.

<אבי אזולאי: הלוואי והיה לו חצי מיליארד שקל תקציב והוא היה יכול לקדם את כל מה שאנחנו מבקשים.

<אבי אזולאי: אבל הם נכנסים לקצב והם עובדים.

<אבי אזולאי: אנחנו נפגשים אתם קבוע.

<אבי אזולאי: מבחינתי, פרי אור היא מוקד סיכון, מבחינתי היא מוקד סיכון אבל בוועדה הוא צריך להגיע לקריטריונים בשביל להיכנס, הוא נכנס עכשיו לוועדה הוא ייכנס.

<אבי אזולאי: אנחנו נציג להם את הנתונים והוא יכנס.

<אבי אזולאי: בת הדר, שדה עוזיה, בית עזרא, מי שמכיר – בית עזרא זו רולטה רוסית, אותו דבר, בדיוק כמו פרי אור.

<אבי אזולאי: דרך אגב, הם פתרו את הבעיה בכך שהם סגרו את השער של המושב.

<אבי אזולאי: הם לא נותנים לאנשים להיכנס ולצאת, הם פשוט סגרו.

<אבי אזולאי: הם יוצאים דרך אמונים.

<אבי אזולאי: אני אומר לך, כל הציר הזה הוא בעייתי.

<אבי אזולאי: מבחינת נתונים, רק שתדע בגדול, על הציר הזה, 23 ק"מ, מיד מרדכי עד שדה עוזיה – 155 תאונות, 13 הרוגים, 22 פצועים קשה, 380 פצועים קל, על הקטע הזה, כולל בצמתים המרומזרים.

מכלוף מיקי זוהר: ובמקרה, או שלא במקרה, הוא בפריפריה.

<אבי אזולאי: לא, לא.

<אבי אזולאי: אני גר שם, אני תושב באר טוביה.

מכלוף מיקי זוהר: גם אני גר לא רחוק, אני גר בקריית גת.

<אבי אזולאי: אני שכן של יאיר.

מכלוף מיקי זוהר: אנחנו נעקוב אחרי הטיפול בכבישים האלה.

<אבי אזולאי: הקצב, צריך.

מכלוף מיקי זוהר: הקצב באמת צריך לגדול ואם צריך גם להגדיל את התקציב.

מכלוף מיקי זוהר: הוועדה תקרא להגדלת התקציב.

מכלוף מיקי זוהר: מסקנות הוועדה: הוועדה מודה לתושבי מועצת חוף אשקלון ולראש המועצה כמובן, תושבי בת הדר ובאר גנים, על הבאת סוגיה חשובה זו לדיון הוועדה לצדק חלוקתי ולשוויון חברתי.

מכלוף מיקי זוהר: הוועדה קובעת כי מדובר בצמתים מסוכנים שאי הצבת רמזור בהם מהווה סכנה ממשית יומיומית לחיי אדם.

מכלוף מיקי זוהר: הוועדה דורשת משר התחבורה לפעול להגדלת התקציב לטיפול במוקדי סיכון וכבר מחר בבוקר להנחות את גורמי המקצוע להצבת רמזור הן בצומת בת הדר והן בצומת באר גנים, וכן לזרז את עבודת הוועדה הבין-משרדית במשרדו בסוגיית מוקדי סיכון, על מנת לתת מענה מהיר יותר ולפעול לחידוש הקריטריונים.

מכלוף מיקי זוהר: הוועדה רשמה לפניה את התחייבות נציגי משרד התחבורה בדיון ותעקוב אחר ההתפתחויות.

מכלוף מיקי זוהר: אני מודה לכל המשתתפים, הישיבה נעולה.